7 dood in nog 'n ontploffing by fabriek in China | Netwerk24
7 dood in nog 'n ontploffing by fabriek in China
31 Maart 2019 20:30
Die skade aan die fabriek in Jiangsu in China van buite gesien. Sewe mense is Sondag in die ontploffing dood. Foto: REUTERS
'n Ontploffing by 'n fabriek in Jiangsu in China het Sondag die lewe van sewe mense geëis.
Dit is die tweede dodelike ontploffing in dié provinsie die afgelope maand, wat die regering genoodsaak het om 'n landwye inspeksie van stapel te stuur waarin nywerhede se veiligheidsmaatreëls onder die loep geneem word.
'n Houer met afvalmetaal het Sondag in die stad Kunshan ontplof wat tot 'n brand by 'n fabriek gelei het. Sewe mense is dood terwyl vyf ander hospitaal toe gebring is. Die oorsaak van die voorval sal deur die owerhede ondersoek word. Kunshan is ongeveer 70 km wes van Sjanghai geleë en die tuiste van meer as 'n duisend tegnologiese maatskappye en vervaardigers.
Sondag se voorval volg op 'n dodelike ontploffing by 'n chemiese park in Yancheng op 21 Maart waarin 78 mense met hul lewe geboet het.
China het die afgelope tyd strenger maatreëls teen die invoer van afvalmetaal begin toepas. Dit maak deel uit van 'n omgewingsgerigte bewusmakingsveldtog teen "oorsese rommel" met die oogmerk om 'n einde te bring aan die invoer van afvalprodukte uit die buiteland na China teen die einde van 2020. – Reuters